Tampereen urheilu

Tampereen urheilu muistetaan erityisesti jääkiekkoperinteestään. Kaupungissa järjestettiin muun muassa Suomen ensimmäinen virallinen jääkiekko-ottelu, Tampereen jäähalli on Suomen ensimmäinen jäähalli ja kaupungin suurseurat Ilves ja Tappara ovat Suomen menestyneimmät urheiluseurat. Muita Suomenmestaruuksia voittaneita urheiluseuroja ovat muun muassa jalkapallossa Tampere United, lentopallossa Isku-Volley, koripallossa Tampereen Pyrintö ja salibandyssä Classic.
Tampereen keskeisimpiä urheilupaikkoja ovat Tampereen jäähallin lisäksi Tampereen Messu- ja Urheilukeskus, Ratinassa oleva Tampereen stadion, Tammelan stadion, Tampere Areena, Pyynikin urheilukenttä ja Kaupin urheilupuisto.
Yleisurheilu.
Tampereen merkittävin yleisurheiluseura on Tampereen Pyrintö, joka luokitellaan yleisurheilun Superliigaan. Pyrinnöllä oli vuonna 2024 yhteensä 724 luokkaurheilijaa. Tampereen Pyrintö on saavuttanut kymmenen Kalevan maljan voittoa ja sijoittunut 43 kertaa kolmen parhaan joukkoon. Pyrintö on Suomen kolmanneksi menestynein yleisurheiluseura. Toiseksi korkeimpaan luokkaan, Ykkösliigaan, luokitellaan Vehmaisten Urheilijat.
Ensimmäiset yleisurheilun Suomen-mestaruuskisat Kalevan kisat pidettiin Tampereella vuonna 1907. Kaiken kaikkiaan kaupunki on isännöinyt Kalevan kisoja 13 kertaa, viimeksi vuonna 2008. Tampere isännöi vuonna 2016 yleisurheilun Suomi–Ruotsi-maaottelua. Kyseessä on samalla ensimmäinen kerta, kun maaottelu järjestetään Suomessa muualla kuin Helsingissä.
Palloilulajit.
Jalkapallo.
Tampereen menestynein jalkapalloseura on Tampereen Ilves, joka on pelannut pääsarjatasolla SM-sarjassa ja Veikkausliigassa yhteensä 29 kauden ajan. Ilves on voittanut Suomen mestaruuden vuonna 1983 ja jalkapallon Suomen Cupin neljä kertaa. Ilveksen ohella pääsarjassa ovat menestyneet myös Ilves-Kissat, joka pelasi pääsarjassa 15 kauden ajan voittaen Suomen mestaruuden vuonna 1950, Tampere United, joka pelasi 11 kautta voittaen kolme Suomen mestaruutta sekä Tampereen Pallo-Veikot, joka pelasi viisi kautta voittaen Suomen mestaruuden vuonna 1994. Lisäksi pääsarjassa ovat pelanneet Tampereen Palloilijat viiden kauden ajan ja Tampereen Kisatoverit yhden kauden ajan.
Toiseksi korkeimmalla sarjatasolla ovat pelanneet PP-70 (7 kautta), Kalevan Pallo-Pojat (4 kautta) sekä Messukylän Toverit ja Tampereen Kisa-Veikot (1 kausi). Useamman kauden kolmanneksi korkeimmalla sarjatasolla pelanneita tamperelaisseuroja ovat Ilveksen 2-joukkue (5 kautta), FC Tampere (2 kautta) sekä Ilves-Pallo (2 kautta).
TamU pelasi kotiottelunsa Ratinan stadionilla, joka Helsingin olympialaisten aikaan isännöi muutamia olympiaturnauksen jalkapallo-otteluita. Veikkausliigaan paluun tehnyt Ilves ja Kakkosessa nykyisin pelaava TPV järjestävät kotiottelunsa Tammelan stadionilla.
Pesäpallo.
Tampereen menestynein pesäpalloseura on vuonna 2005 perustettu Manse PP. Manse PP on pelannut Suomen korkeimmalla sarjatasolla Superpesiksessä vuodesta 2020 lähtien ja naisten Superpesiksessä vuodesta 2015 lähtien. Manse PP on voittanut miesten Suomen mestaruuden vuonna 2021 sekä SM-hopeaa vuosina 2022 ja 2024. Naisten pesäpallossa Manse PP on voittanut kaksi Suomen mestaruutta, neljä SM-hopeaa ja yhden SM-pronssin.
Manse PP:n lisäksi miesten pääsarjassa pelanneita tamperelaisseuroja ovat Tampereen Pyrintö (15 kautta), Tampereen Mailapojat (3 kautta), Tampereen Pesä-Peikot (3 kautta), Valtion lentokonetehdas (2 kautta), Mansen Pesäpallo (1 kausi) sekä Tampereen Poliisi-Urheilijat (1 kausi). Naisten pesäpallossa pääsarjaseuroja ovat olleet niin ikään Mansen Pesäpallo (16 kautta) sekä Tampereen Pyrintö (4 kautta).
Pesäpallon arvo-ottelu, Itä-Länsi, on pelattu Tampereella vuonna 2022. Lisäksi naisten Itä-Länsi-ottelu on järjestetty erikseen Tampereella vuonna 1983.
Amerikkalainen jalkapallo.
Amerikkalaisessa jalkapallossa Tampereen menestyneimmät seurat ovat korkeimmalla sarjatasolla Vaahteraliiga]ssa kahdeksan kauden ajan pelanneet Tampere Saints ja Tampere Rocks. Rocks voitti SM-hopeaa vuonna 1990. Lisäksi Pyynikki Patriots on pelannut Vaahteraliigassa kolmen kauden ajan. Lisäksi Fair Play Angels ja Tampere Blues ovat pelanneet korkeimmillaan kolmanneksi korkeimmalla sarjatasolla II-divisioonassa.
Käsipallo.
Tampereen menestynein käsipalloseura on Tampereen Ilves, joka pelasi SM-sarjassa viiden kauden ajan vuosina 1952–1956. Ilves saavutti parhaimmillaan SM-hopeaa vuonna 1954 ja SM-pronssia vuonna 1944.
Lentopallo.
Tampereen menestynein lentopalloseura on Rantaperkiön Isku, joka on pelannut miesten pääsarjassa 45 kauden ajan. Rantaperkiön Isku on voittanut neljä Suomen mestaruutta, seitsemän SM-hopeaa ja kahdeksan SM-pronssia. Iskun ohella miesten pääsarjassa pelanneita tamperelaisseuroja ovat Järvensivun Kisa (5 kautta, kolme Suomen mestaruutta, yksi SM-hopea ja yksi SM-pronssi) sekä yhden kauden ajan Kalevan Lentopallo sekä Tampereen Urheilijat -38. 
Muut palloilulajit.
Muita menestyneitä tamperelaisia palloiluseuroja ovat muun muassa koripallossa Tampereen Pyrintö, joka pelaavat miesten pääsarjoissa ja Pyynikin palloiluhallissa. Pyrintö voitti Korisliigan 2010, 2011 ja 2014. Koripallon naisten SM-sarjassa Pyrintö on kahdeksalla mestaruudellaan Suomen menestyneimpiä kultakausien osuessa 1950- ja 1980-luvuille.
Classic voitti miesten Salibandyliigan 2016 sekä Suomen Cupin 2004. Naisten Salibandyliigaa Classic on hallinnut voittaen sen kuudesti peräkkäin 2008–2013 sekä 2015. Keilailussa TKK (Tampereen Keilakerho) on dominoinut miesten SM-joukkuekilpailuja voittamalla jo yhdeksän mestaruutta tällä vuosituhannella. Futsalin puolella Ilves FS on kahdeksalla Futsal-Liigan mestaruudellaan Suomen menestyin seura. Tampereen toinen pääsarjatason seura on PP-70.
Tampere Rugby Club pelaa rugbyn SM-sarjassa, jonka se on voittanut vuosina 2006, 2007 ja 2013. Seuralla on miesten ja naisten joukkueet sekä juniorijoukkue. Baseballin SM-sarjassa pelaa Tampere Tigers.
Talviurheilu.
Tampere haki vuoden 1976 talviolympialaisten kisaisännyyttä, mutta jäi valintaäänestyksessä kolmanneksi.
Hiihto.
Tampereen merkittävin hiihtoseura on hiihtoliiton valioluokkaan sijalle 3 luokiteltava Tampereen Pyrintö. Tampereen Pyrintö on tunnetaan niin huippu-urheilu- kuin nuoriso- ja harrastetoimintaan. Muita nuoriso- ja kilpa-urheiluun suuntautuneita seuroja ovat I-luokkaan luokiteltavat Tampereen Yritys ja Tampereen Hiihtoseura. II-luokkaan kuuluvia harrasteseuroja ovat Ikurin Vire, Tampereen Maratonklubi sekä Lielahden Kipinä.
Jääkiekko.
Tampere tunnetaan erityisesti pitkistä jääkiekkoperinteistään. Suomen ensimmäinen virallinen jääkiekko-ottelu järjestettiin 15. tammikuuta 1928, jolloin vastakkain olivat Tampereen Pyrintö ja Tampereen Palloilijat. Enimmillään SM-sarjassa on pelannut neljä tamperelaisjoukkuetta kausilla 1968–1970. Vuodesta 1980 lähtien kaupunkia on edustanut vain kaksi SM-liigassa pelaavaa jääkiekkojoukkuetta: Ilves ja Tappara. Ne ovat myös Suomen kaksi menestyneintä jääkiekkoseuraa, sillä Ilves on voittanut Suomen mestaruuden 16 kertaa ja Tappara yhdessä edeltäjänsä TBK:n kanssa 19 kertaa. Ilveksen viimeisin mestaruus on vuodelta 1985 ja Tapparan 2022. Suomen mestaruuden jääkiekossa ovat voittaneet myös Tampereen Palloilijat vuonna 1931 ja Koovee vuonna 1968. Ilveksellä ja Tapparalla on laaja junioritoiminta, ja naisten SM-sarjassa Ilves on historiansa aikana saavuttanut 10 mestaruutta.
Tunnetuimpiin tamperelaisiin jääkiekkoilijoihin lukeutuvat muun muassa usean maajoukkuetilaston ennätysmies Raimo "Raipe" Helminen, jonka pelinumeron Suomen maajoukkue on myös jäädyttänyt, SM-liigan kaikkien aikojen paras pistemies Janne Ojanen, mittavan NHL-uran tehnyt Teppo Numminen, jonka pelinumeron Phoenix Coyotes on jäädyttänyt, sekä puolustajalegenda ja kulttihahmo Timo "Juti" Jutila.
Uuden sukupolven jääkiekkoilijoista Tapparan kasvatit Aleksander Barkov ja Patrik Laine lukeutuvat ikäluokkansa lupaavimpiin tähtiin ja ovat historian korkeimmilla numeroilla NHL:ään varatut suomalaiset kenttäpelaajat (2. varaukset ja ). Tuukka Rask, yksi maailman tämän hetken parhaimmista maalivahdeista, teki puolestaan läpimurtonsa Ilveksessä.
Tampereen jäähalli on Suomen ensimmäinen jäähalli, ja se valmistui vuoden 1965 jääkiekon maailmanmestaruuskilpailuihin. Hallissa on järjestetty MM-kisoja myös 1982, 1991, 1997 ja 2003. Lisäksi siellä on pelattu Lentopallon maailmanliigan otteluita ja naisten salibandyn maailmanmestaruuskilpailut 2015. Tampereelle on suunniteltu vanhan jäähallin korvaava uusi Tampereen monitoimiareena, jonka rakentamisen on määrä alkaa vuonna 2017.
Taitoluistelu.
Taitoluistelun kolminkertainen EM-mitalisti Kiira Korpi, joka valittiin vuoden 2007 tamperelaiseksi, on Suomen tunnetuimpia urheilijoita. Hänen isänsä Rauno Korpi oli Tapparan pitkäaikainen ja menestyksekäs päävalmentaja ja on valmentanut myös Suomen miesten, naisten ja nuorten jääkiekkomaajoukkueita.
Pyöräilylajit.
Tampereen seudulla toimii useita perinteikkäitä pyöräilyseuroja. Tampereelta kotoisin oleva Jukka Vastaranta on yksi Suomen menestyneimmistä ammattipyöräilijöistä.
Muu urheilu.
Tampereen Pyrintö on perinteinen monilajiseura, joka tunnetaan koripallon lisäksi suunnistuksesta, hiihdosta ja yleisurheilijoistaan, muun muassa pituushypyn MM-pronssimitalisti Tommi Evilästä, keihäänheittäjistä Tero Järvenpää ja Sanni Utriainen sekä korkeushypyn moninkertaisesta Suomen mestarista Jussi Viita.
Koovee on myös perinteikäs monilajiseura, jonka lajivalikoimaan kuuluvat jääkiekon lisäksi jalkapallo, salibandy, paini, pesäpallo, petankki, pyöräily, rullakiekko, suunnistus, taitoluistelu ja uinti.
Vuoden 2009 Euroopan nuorten olympiafestivaalien kesäkisat järjestettiin Tampereella. Aiemmin kaupungissa on järjestetty muun muassa painin EM-kilpailut vuosina 1987, 2008 ja judon Euroopan-mestaruuskilpailut 2006.